Άσκηση Θρησκευτικών

Στο βίντεο με τίτλο «*She’s got your eyes*», παρουσιάζονται με έναν ιδιαίτερο κινηματογραφικό τρόπο, οι γρήγοροι και συχνά εξουθενωτικοί ρυθμοί ζωής των σύγχρονων ανθρώπων στις πυκνοκατοικημένες μεγαλουπόλεις. Διάφορα προβλήματα και πτυχές της ζωής του σύγχρονου ανθρώπου συμπεριλαμβάνονται στο βίντεο, όπως η αποξένωση, η αδιαφορία, η διαφορετικότητα, η φτώχια, οι ασθένειες, η απληστία, η υπερκατανάλωση κ.α., προβάλλοντας καθαρά ότι ο σύγχρονος άνθρωπος αντιμετωπίζει τεράστιες δυσκολίες στην καθημερινότητα του και συχνά νιώθει βαθιά δυστυχισμένος .

Το βίντεο αρχίζει δείχνοντας τρεις ανθρώπους που φεύγουν από τα σπίτια τους, ξεκινώντας την ημέρα τους στους πολυάσχολους δρόμους της πόλης. Στους δρόμους αντικρίζουμε πολλούς ανθρώπους που περπατάνε βιαστικά στα πεζοδρόμια της πόλης και διάφορα είδη αυτοκινήτων που διασχίζουν γρήγορα τις λεωφόρους. Έφηβοι τρέχουν στις πλατείες, άντρες και γυναίκες κατευθύνονται βιαστικά προς τις δουλειές τους, ηλικιωμένοι κάθονται στα δημόσια παγκάκια και τουρίστες περιπλανιούνται στους δρόμους της μεγαλούπολης. Πλανόδιοι καλλιτέχνες και έμποροι, πουλούν τα προϊόντα τους σε υπαίθρια σημεία πώλησης ώστε να κερδίσουν ελάχιστα χρήματα για να επιβιώσουν. Όμως όπου υπάρχει παράνομο εμπόριο υπάρχει κλεψιά, ανομία και εγκληματικότητα, φαινόμενα συχνά στους δρόμους των πυκνοκατοικημένων πόλεων.

Στις μέρες μας, η εγκληματικότητα αυξάνεται ραγδαία εξαιτίας των δύσκολων οικονομικών συνθηκών, της έλλειψης σεβασμού προς τον συνάνθρωπο μας, την αδιαφορία και την αποξένωση που επιδεινώνονται και από τους ξέφρενους ρυθμούς ζωής. Κλέφτες, βανδαλιστές και άλλοι εγκληματίες, ενσωματωμένοι στον περιπλανώμενο κόσμο, περιμένουν την σωστή στιγμή για να δράσουν. Συχνά τα μέσα μαζικής μεταφοράς, αποτελούν τον εύκολο στόχο, επειδή επικρατεί χάος, και οι άνθρωποι είναι είτε στριμωγμένοι σαν σαρδέλες είτε όρθιοι και κουρασμένοι.

Όμως και άλλα καθημερινά προβλήματα των ανθρώπων των μεγαλουπόλεων όπως η ασιτία, η ανεργία, η έλλειψη στέγασης κτλ. οδηγούν τους ανθρώπους, σε απόγνωση και μελαγχολία. Προκειμένου να ξεπεράσουν τα προβλήματα της καθημερινής ζωής και να αμυνθούν στον απάνθρωπο τρόπο ζωής τους, όπου η αγάπη, η ελευθερία, η καθημερινή συναναστροφή και η συντροφικότητα απουσιάζουν, συχνά οι άνθρωποι και ιδιαίτερα οι νέοι στρέφονται σε διάφορες μορφές τέχνης όπως η μουσική, η ζωγραφική, το θέατρο, το τραγούδι, όπως δείχνει το βίντεο στο τέλος του. Άλλοι άνθρωποι στρέφονται προς την θρησκεία, έχοντας πιστή στον Κύριο, και αντλούν δύναμη από τις διδαχές της κάθε θρησκείας, πιστεύοντας ότι ο Θεός είναι μαζί τους και τους βοηθάει στις δύσκολες στιγμές. Έτσι ο άνθρωπος στρέφεται προς τον Θεό, επειδή χρειάζεται κάτι ή κάποιον για να στηριχτεί στις δύσκολες στιγμές και να βρει τρόπους να τις ξεπεράσει. Μαθαίνει να σέβεται τον συνάνθρωπό του και τον εαυτό του και να παλεύει για τις αξίες που διδάσκει η κάθε θρησκεία.

Τέλος πιστεύω πως μέσω των ιερών διδαγμάτων του Χριστιανισμού ο σύγχρονος άνθρωπος μπορεί πιο εύκολα να ξεπεράσει τις δυσκολίες της καθημερινότητας, να αναπτύξει ένα ορθό και καλό χαρακτήρα, να οχυρώσει την ψυχή του ενάντια στο κακό και τέλος να ζει με αγάπη και αλληλεγγύη προς τον συνάνθρωπο του .

ΔΗΜΗΤΡΗΣ ΚΟΥΡΕΝΤΖΗΣ Β1

15/9/2016

Υπεύθυνος καθηγητής :Γ.Καπετανάκης